कश्मीर के बड़गाम में फोर्स के साथ एनकाउंटर में एक आतंकी ढेर, बीते 4 दिन में मारे गए 8 टेररिस्ट

श्रीनगर. कश्मीर के बड़गाम में सिक्युरिटी फोर्स ने एनकाउंटर में एक आतंकी को ढेर कर दिया। सुरक्षा बलों की कार्रवाई में एक महिला जख्मी भी हुई है। शनिवार को सुरक्षा बलों ने 2 आतंकियों को मार गिराया था। बीते 4 दिन में सुरक्षा बलों ने कश्मीर में 8 टेररिस्ट को मार गिराया है। बता दें कि कश्मीर में सेना ऑपरेशन क्लीनस्वीप चला रही है। पिछले साल सेना ने कश्मीर में 200 से ज्यादा आतंकी मार गिराए थे।



शनिवार रात से चल रहा था सर्च ऑपरेशन

- न्यूज एजेंसी के मुताबिक, सिक्युरिटी फोर्स को बड़गाम के बीड़वाह इलाके के खान मोहल्ला में आतंकियों के छिपे होने की सूचना मिली थी।

- इसके बाद सर्च ऑपरेशन चलाया गया। आतंकी एक घर में छिपे थे। उन्होंने भागते वक्त सुरक्षा बलों पर गोलीबारी की।

- फोर्स की जवाबी कार्रवाई में एक आतंकी मारा गया। सुरक्षा बलों ने भारी मात्रा में हथियार और गोला-बारूद भी बरामद किया है।

- मारा गया आतंकी किस गुट से जुड़ा था, फिलहाल इसकी जांच की जा रही है। फिलहाल इलाके को घेर लिया गया है और सर्च ऑपरेशन चलाया जा रहा है।

शनिवार को मारे गए थे 2 आतंकी

- जम्मू-कश्मीर के अनंतनाग जिले में सुरक्षाबलों ने 24 मार्च को 2 आतंकियों को ढेर कर दिया। इनमें एक हिजबुल का कमांडर अशरफ मौलवी भी शामिल था। सेना ने इनसे बड़ी तादाद में गोला बारूद भी बरामद किया। एनकाउंटर 23 मार्च की रात से चल रहा था।

- शुक्रवार शाम को अनंतनाग के एक इलाके में कुछ आतंकियों के छिपे होने की खबर मिली। जिसके बाद सेना, सीआरपीएफ और कश्मीर पुलिस ने सर्च ऑपरेशन शुरू किया। इसी बीच, आतंकियों ने हमला कर दिया। जवाबी कार्रवाई में सेना ने दो आतंकी मारे गए।

कुपवाड़ा में 5 आतंकी मार गिराए थे

- 22 मार्च को कुपवाड़ा में सुरक्षाबलों ने 48 घंटे चली मुठभेड़ के बाद 5 आतंकियों को मार गिराया था। इस ऑपरेशन में सेना और पुलिस के 5 जवान शहीद हुए थे।

- मारे गए सभी आतंकी पाकिस्तानी थे और लश्कर-ए-तैयबा से जुड़े थे।

- 12 मार्च को अनंतनाग जिले में मुठभेड़ में सेना ने 3 आतंकियों को मार गिराया था। जब सुरक्षाबल सर्च ऑपरेशन चला रहे थे, तभी आतंकियों ने उन पर हमला कर दिया था।